1Yiesû aatûmîra ngerekano kaîrî. Abeera, 2"Nwa tûbuanaanie ûnene bwa îgûrû na mûnene ûra aathuuranîîre kîatho kîa wiki bwa mûthaka wake. 3Rîru aatûma aruti ngûgî baake bathi gwîta bara eetîîte. Îndî bara eetîîte baataaya. 4Aatûma aruti ngûgî bangî kaîrî. Abeera bathi beete bonthe bara eetîîte kîathooni. Abeera babeere kîatho ikîbeeteereete, abathînjîrîte ndeegwa na njaû ciake ira noru na kîra gîntû kîonthe kîrî oogo, kwoogu ibathi. 5Îndî baarega woora muntû aathi bwake. Ûmwe aathi bwa mûnda wake, ûra ûngî aathi biacaaraani ciake, 6na bamwe baao baagwata atûmwa babu babanyamaaria babaûraga. 7Mûnene akwîgua ûgu aathûûra mûno, aatûma njûûrî ya acikaarî yathi yathiria aûragani babu na baabîthia taûni înu. 8"Rîru eera aruti ngûgî baake, 'Kîatho ikîîthuuranîre, îndî bara ndareetîîte ti bo ndaraagîrîtwe gwîta. 9Îthiini makomanooni ma njîra bwîre muntû wonthe ûra bûkoona aaye.' 10Aruti ngûgî babu baathi makomanooni ma njîra beethîrania antû bonthe bara baakûrûkaga; beega na baathûûku, mwanka baûyûra gûku kîatho kîarî. 11"Mûnene akûûya kwona ageni, oona muntû ûmwe ataarî na nguo yaagîrîte ya kûûya wikiini. 12Amûûria, 'Bai ûyû, n'ata woû ûûyire aaga ûtarî na nguo cia kûûya wikiini?' Muntû ûyu aaga bwa kuuga. 13Mûnene eera aruti ngûgî baake, 'Mûthaîkeeni njara na magûrû bûmûgere nja mwinduuni.' Gûku ûkeegua kûrî na kîrîro na kîeba kîînene mûno. 14"I baingî beete, îndî i baakai bakaathuurwa." 15Abarisai baathi baabanga bûra bakaageria gûtega Yiesû na rwaria rwake. 16Baatûma arutwa baao na athingati ba Eronde baathi beera Yiesû, "Mwarimû, itwiyî ûrî mwîtîgua na ûrutanaga ûmma bwa Ngai. Ûtitindanagîra na mathûgaania ma antû n'ûntû ûtiendagîîra bamwe ûmena bara bangî. 17Tatwîre bûra ûkwona--itwagîrîtwe tûrûngaga ûgooti kîrî Kaisaarî kana tûtiagîrîtwe?" 18Yiesû aamenya baamûûragia ûgu barî na mûbango ûmûthûûku. Abaûria, "Eebwithia baba, i kî n'ûntû bûkûngeria? 19Tamboniani ciringi îra îrîaga ûgooti." Bamûnenkera. 20Yiesû abaûria, "Ûthiû bûbû i bwa ûû? Na riîtwa rîrî i rîa ûû?" 21Bamûcookeria bamwîra, "Bionthe i bia Kaisaarî." Yiesû Abeera, "Kwoogu nenkagîraani Kaisaarî into biake, na Ngai mûnenkagîreeni bira birî biake." 22Bakwîgua Yiesû auga ûgu bamûrigarîra mûno, bamûtiga baathi. 23Ntugû weenu Asandukai bamwe baathi kîrî Yiesû. Na wîtîgio bwa Asandukai n'atî, gûtiûmbîka muntû ûmûkuû ariûka. Bakûthi beera Yiesû, 24"Mwarimû, Musa aatwandîkîîre watho atwîra, 'Muntû akagûra mûka îndî agakua mbere ya bagîa na kaana, mûruagina nabatîîrue athûkia mûka ûyu aciarîra mûruagina mbeû.' 25Kwa ngerekano, kagiita kamwe ikwarî na nthaka mûgwanja cia muntû ûmwe. Ûra mûkûrû akûgûrana aakua atatigîîte mbeû. Mûka ûyu aagûrîîte aatigwa na mûruagina ûra aamûkinyîîte mûgongo, 26îndî wana mûruagina ûyu aakua atatigîîte mbeû. Bonthe barî mûgwanja baathûkia mûka ûyu wabagîkuyaga batagûtiga mbeû, 27mwanka mûka ûyu n'we aaya gûkua mûthiani." 28Asandukai babu baûria Yiesû, "Îîndî rî, rîra antû bakaariûkua mûka ûyu agaatuîka wa ûû kîrî nthaka inu irî mûgwanja n'ûntû ingî cionthe iciamûgûrîîte?" 29Yiesû abacookeria abeera, "Biû bûbîtîîtie mûno n'ûntû bûtiiyî Maandîko Maatheru na bûtiiyî Ngai arî inya. 30Rîra antû bakaariûka batiigûrana kana bagûrwa. Bagaakara ta araîka ba îgûrû. 31Mantûûni ma kûriûkua na mo rî, ka bûtathoomeete Maandîkooni Maatheru bûra Ngai abwîrîîte. 32Augîîte, 'Niû ndî Ngai wa Îburaîmu, Isaka na Njakubu.' Kwoogu we ti Ngai wa bara bakuû. I Ngai wa bara barî mwoyo." 33Kîrîndî gîkwîgua ûgu kîarigara mûno i mûrutanîre wa Yiesû. 34Abarisai beethîrana amwe bakwona Yiesû aacookeria Asandukai biûria mwanka baakangaa. 35Mûgambi ûmwe wao amûûria kîûria akîmûtega. 36Amûûria, "Mwarimû, i yathana rîrîkû rîrî gîtûmi nkûrûki ya maathana mara mangî?" 37Yiesû amwîra, " 'Enda Mwathani Ngai waku na nkoro yaku yonthe, na mwoyo waku unthe na mathûgaania maaku monthe.' 38Rîru i rîo yathana rîra rînene na rîra rîrî gîtûmi nkûrûki ya maathana mara mangî monthe. 39Na yathana rîa maîrî wana rîo rîkari ta rîru. 'Enda mûtûûri waku ta bûra wîbendeete.' 40Watho bunthe na mantû mara iroria biaroriirie makamatîîtwe i maathana mama marî maîrî." 41Abarisai beethîreene amwe woogu Yiesû abaûria, 42"Bûthûgaanagia Kîrîstû n'ûû? Na i mwana wa ûû?" Bamûcookeria bamwîra, "We i Mwana wa Ndaundi." 43Yiesû aacooka abaûria, "Na n'ata îîndî Ndaundi akîaragia kwa inya ya Kîrundu aamwîtaga 'Mwathani'? N'ûntû ariuga, 44'Mwathani Ngai neerire Mwathani wakwa, "Kara nthî rûteere rwakwa rwa ûrîo, mwanka ntuîkithie anthû baaku ûkinyo bwa magûrû maaku." ' 45Ûkaaya kwîgua Ndaundi arîmwîta 'Mwathani' rî, n'ata îîndî Kîrîstû aûmba gûtuîka mwana wake?" 46Gûtirî waciao aûmba gûcookia kîûria gîku. Na kuuma ntugû înu gûtirî we aamûûria kîûria kaîrî.
kik_Latn